Košútová, Magda, poslankyňa NR SR (2012-08-02):
Ďakujem pekne, pani podpredsedníčka. Vážené panie poslankyne, páni poslanci, podľa § 35a ods. 1 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov o činnosť a hospodárení pozemkového fondu kontroluje fond 11-členná Rada. Členov Rady volí a odvoláva Národná rada Slovenskej republiky, a to šiestich členov na návrh vlády Slovenskej republiky a piatich členov na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady Slovenskej republiky, na návrh Výboru Národnej rady Slovenskej republiky pre pôdohospodárstvo a životné prostredie. Funkčné obdobie členov Rady je tri roky. Vláda Slovenskej republiky predložila dňa 22. júna 2012 návrh na odvolanie členov Rady Slovenského pozemkového fondu, ktorých volí Národná rada Slovenskej republiky na návrh vlády, a to: Zoltána Kovácsa, Jozefa Kršku, Jána Mrvu, Františka Sojku, Antóniu Mikulíkovú a Jozefa Bolješika. Výbor Národnej rady Slovenskej republiky pre pôdohospodárstvo a životné prostredie na svojej 4. schôdzi dňa 28. júna 2012 prerokoval návrh vlády na odvolanie členov Rady Slovenského pozemkového fondu. Vo svojom uznesení č. 15 odporučil Národnej rade Slovenskej republiky tieto návrhy schváliť a odvolanie členov Rady Slovenského pozemkového fondu na návrh vlády uskutočniť verejným hlasovaním spoločne. Členmi Rady Slovenského pozemkového fondu navrhnutých Výborom Národnej rady Slovenskej republiky pre pôdohospodárstvo a životné prostredie sú František Haník, Peter Štefanko, Peter Stanko, Peter Marčulinec, Ján Ilavský, ktorý listom z 18. apríla 2012 oznámil, že dňa 11. apríla 2012 ho vláda Slovenskej republiky uznesením č. 123/2012 menovala do funkcie štátneho tajomníka Ministerstva životného prostredia Slovenskej republiky. Podľa § 61 ods. 2 zákona č. 400/2009 Z. z. štátny zamestnanec nesmie okrem iného byť členom riadiacich, kontrolných alebo dozorných orgánov právnických osôb. Preto v súlade s § 35a ods. 7 písm. b) zákona č. 330/1991 Zb. sa vzdáva členstva v Rade Slovenského pozemkového fondu ku dňu vymenovania do funkcie štátneho tajomníka, t. j. k 11. aprílu 2012. Výbor Národnej rady Slovenskej republiky pre pôdohospodárstvo a životné prostredie rokoval o návrhu na odvolanie ďalších členov Rady Slovenského pozemkového fondu navrhnutých výborom dňa 28. júna 2012. Vo svojom uznesení č. 16 odporučil Národnej rade Slovenskej republiky týchto nominantov odvolať s tým, že aby odvolanie členov Rady Slovenského pozemkového fondu na návrh výboru uskutočnila verejným hlasovaním spoločne. Vláda Slovenskej republiky predložila dňa 22. júna 2012 návrh na voľbu šiestich členov Rady Slovenského pozemkového fondu, ktorí sú: Marek Gocník, Roman Jilly, Ivan Mišík, Radomil Květon, Jaroslav Lovašš a Vladimír Bajan. Výbor Národnej rady Slovenskej republiky pre pôdohospodárstvo a životné prostredie na svojej 4. schôdzi dňa 28. júna 2012 prerokoval návrh vlády na voľbu členov Rady Slovenského pozemkového fondu a vo svojom uznesení č. 15 konštatoval, že predložené návrhy spĺňajú podmienky ustanovené a sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov. Odporučil Národnej rade Slovenskej republiky, aby uvedených nominantov Národná rada zvolila a súčasne konštatovala, že predložené návrhy spĺňajú ustanovené podmienky a sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Národnej rady Slovenskej republiky č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov, pričom voľbu členov Rady Slovenského pozemkového fondu na návrh vlády uskutočniť verejným hlasovaním spoločne. V súlade s čl. 2 volebného poriadku o voľbe a odvolávaní funkcionárov požiadal predseda Výboru Národnej rady Slovenskej republiky pre pôdohospodárstvo a životné prostredie listom politické strany a politické hnutia, za ktoré boli poslanci zvolení do Národnej rady Slovenskej republiky, o zaslanie návrhov kandidátov na členov Rady Slovenského pozemkového fondu. Výbor dostal vrátane nového návrhu klubu poslancov Národnej rady Slovenskej republiky za stranu SMER – sociálna demokracia, keďže navrhovaní pôvodní kandidáti Dušan Muňko a Anton Martvoň vzali späť svoj súhlas s kandidatúrou, tieto návrhy kandidátov na členov Rady Slovenského pozemkového fondu. Kandidátmi sú pán Ing. Boris Brunner, JUDr. Milan Cíbik, Ing. Jozef Gajdoš, Ing. Miloslav Masarik a Ing. Jarmila Tkáčová. Výbor Národnej rady Slovenskej republiky pre pôdohospodárstvo a životné prostredie prerokoval predložené návrhy a konštatoval, že kandidáti spĺňajú všetky náležitosti a predložené návrhy sú v súlade s príslušnými ustanoveniami zákona č. 285/2008 Z. z., ktorými sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov. Výbor vo svojom uznesení č. 16 z 28. júna 2012 a uznesení č. 27 z 27. júna 2012 odporúča Národnej rade Slovenskej republiky zvoliť navrhovaných kandidátov za členov Rady Slovenského pozemkového fondu a konštatovať, že predložené návrhy spĺňajú ustanovené podmienky a sú v súlade s príslušnými ustanoveniami zákona č. 285/2008 Z. z., ktorým sa mení a dopĺňa zákon Slovenskej národnej rady č. 330/1991 Zb. Voľbu členov Rady Slovenského pozemkového fondu na návrh výboru uskutočniť verejným hlasovaním spoločne podľa § 39 ods. 8 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Výbor navrhuje uskutočniť druhé kolo voľby v prípade, že v prvom kole nebude zvolený potrebný počet členov z navrhovaných kandidátov v súlade so schváleným volebným poriadkom o voľbe a odvolávaní funkcionárov. Výbor schválil návrh na odvolanie a voľbu členov Rady Slovenského pozemkového fondu (tlač 117) na svojej 4. schôdzi dňa 28. júna 2012 a schválil ho uznesením č. 17. V ňom ma poveril vystúpiť na dnešnej schôdzi Národnej rady Slovenskej republiky a predniesť uvedený návrh, ako aj návrh na uznesenie Národnej rady Slovenskej republiky, ktorý je prílohou predmetnej tlače. Pani predsedajúca, skončila som, otvorte, prosím, rozpravu.